Yagul

Yagul je súčasná archeologická lokalita a bývalý zapotécky prehispánsky mestský štát na juhu Mexika. Nachádza sa 36 km juhovýchodne od mesta Oaxaca de Juárez. V zapotéčtine výraz Yagul znamená "staré poleno", alebo "starý strom". 

Počiatky osídlenia krajiny v blízkosti Yagulu sa datujú až do obdobia 3 000 rokov pred naším letopočtom. Prvotné stavby Yagulu vznikali v 6. a 7. storočí, najväčší rozmach a stavebná činnosť však nastali až v tzv. oostklasickom mezoamerickom období (cca 900 - 1520). Po páde dominantného homogenizujúceho mesta celého oaxackého údolia - Monte Albán - sa medzi ostatnými okolitými mestami v priebehu 8. storočia rozhorel boj o moc v oblasti. Yagul je preto umiestnený na strategicky výhodnom mieste - umelo vytvorenej vyvýšenine a je opevnený, aby odolával útokom vojsk okolitých miest. 

Celá lokalita pozostáva z troch častí. Centrálna časť Yagulu je tvorená chrámami a palácmi, vyššie nad ňou sa nachádza akropolis korunovaná pevnosťou s rozhľadňou, z ktorej za dobrej viditeľnosti bolo možné vidieť všetky okolité mestá v oaxackom údolí. Západne, južne a východne od centrálnej časti sa nachádzali domy obyvateľov mesta. Miestne ihrisko loptových hier je druhé najväčšie v celom mezoamerickom regióne (väčšie je už len ihrisko v Chichén Itzá na Yucatánskom polostrove).

 Fotogaléria 

 Referencie 

 Iné projekty 

 Zdroj 

Kategória:Lokality Svetového dedičstva v Mexiku